b'\n_START_ARTICLE_\nEtel\xc3\xa4np\xc3\xa4iv\xc3\xa4kiit\xc3\xa4j\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nEtel\xc3\xa4np\xc3\xa4iv\xc3\xa4kiit\xc3\xa4j\xc3\xa4 on keskikokoinen kiit\xc3\xa4j\xc3\xa4perhonen, jonka siipien k\xc3\xa4rkiv\xc3\xa4li on 40\xe2\x80\x9345 mm. Etusiivet ovat tasaisen ruskeanharmaat ja niiss\xc3\xa4 on kaksi kapeaa mustaa poikkijuovaa sek\xc3\xa4 pieni musta keskit\xc3\xa4pl\xc3\xa4. Takasiivet ovat silmiinpist\xc3\xa4v\xc3\xa4n kellans\xc3\xa4vyiset ja v\xc3\xa4ri erottuu selv\xc3\xa4sti my\xc3\xb6s lent\xc3\xa4v\xc3\xa4ss\xc3\xa4 yksil\xc3\xb6ss\xc3\xa4. Ruumis on tukeva ja v\xc3\xa4rilt\xc3\xa4\xc3\xa4n enimm\xc3\xa4kseen harmaa, mutta takaruumiin reunoissa on helposti n\xc3\xa4ht\xc3\xa4viss\xc3\xa4 mustavalkoiset t\xc3\xa4pl\xc3\xa4t. Etel\xc3\xa4np\xc3\xa4iv\xc3\xa4kiit\xc3\xa4j\xc3\xa4\xc3\xa4 ei voi sekoittaa muihin samalla alueella el\xc3\xa4viin perhoslajeihin._NEWLINE_Toukka on v\xc3\xa4rilt\xc3\xa4\xc3\xa4n vihre\xc3\xa4 ja siin\xc3\xa4 on vaaleita pitkitt\xc3\xa4israitoja. Toukan iho on kauttaaltaan vaaleiden pisteiden kirjoma. Per\xc3\xa4p\xc3\xa4\xc3\xa4ss\xc3\xa4 on nuorella toukalla punainen, vanhemmalla sininen, keltak\xc3\xa4rkinen sarvi.\n_START_SECTION_\nLevinneisyys ja lentoaika\n_START_PARAGRAPH_\nEtel\xc3\xa4np\xc3\xa4iv\xc3\xa4kiit\xc3\xa4j\xc3\xa4 on etel\xc3\xa4eurooppalainen laji, jonka levinneisyys jatkuu id\xc3\xa4ss\xc3\xa4 Pakistaniin, Kiinaan ja Japaniin saakka. Se on kuitenkin tunnettu vaeltaja ja siihen voi t\xc3\xb6rm\xc3\xa4t\xc3\xa4 Suomessakin toukokuun puoliv\xc3\xa4list\xc3\xa4 syksyyn saakka. Todenn\xc3\xa4k\xc3\xb6isimmin lajin tapaa loppukes\xc3\xa4ll\xc3\xa4. Joinakin vuosina, kuten 2006, etel\xc3\xa4np\xc3\xa4iv\xc3\xa4kiit\xc3\xa4j\xc3\xa4vaellukset saattavat olla hyvin suuria, jolloin laji on suorastaan yleinen. Osa alkukes\xc3\xa4ll\xc3\xa4 maahan tulleista yksil\xc3\xb6ist\xc3\xa4 my\xc3\xb6s munii, mink\xc3\xa4 seurauksena osa Suomessakin loppukes\xc3\xa4ll\xc3\xa4 tavattavista etel\xc3\xa4np\xc3\xa4iv\xc3\xa4kiit\xc3\xa4jist\xc3\xa4 on kasvanut t\xc3\xa4\xc3\xa4ll\xc3\xa4. Etel\xc3\xa4ss\xc3\xa4 lajilla voi olla jopa nelj\xc3\xa4 sukupolvea vuodessa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nEtel\xc3\xa4np\xc3\xa4iv\xc3\xa4kiit\xc3\xa4j\xc3\xa4n luontaisia ymp\xc3\xa4rist\xc3\xb6j\xc3\xa4 ovat aurinkoiset niityt ja metsien reunat, joilla kasvaa runsaasti kukkia. Vaeltaneita yksil\xc3\xb6it\xc3\xa4 voi tavata aivan miss\xc3\xa4 tahansa, my\xc3\xb6s kaupunkikeskustojen puistojen ja puutarhojen kukkaistutuksilla. Etel\xc3\xa4np\xc3\xa4iv\xc3\xa4kiit\xc3\xa4j\xc3\xa4 on liikkeell\xc3\xa4 p\xc3\xa4iv\xc3\xa4saikaan, erityisesti aurinkoisina iltap\xc3\xa4ivin\xc3\xa4, mutta lento jatkuu my\xc3\xb6s pilvisell\xc3\xa4 s\xc3\xa4\xc3\xa4ll\xc3\xa4, h\xc3\xa4m\xc3\xa4r\xc3\xa4ss\xc3\xa4 ja jopa sateella. Enimm\xc3\xa4kseen p\xc3\xa4iv\xc3\xa4ll\xc3\xa4 liikkuvana lajina perhosia tulee valolle harvoin. Ruokaillessaan kukilla laji tuo hyvin helposti mieleen kolibrin. Kiit\xc3\xa4j\xc3\xa4 lent\xc3\xa4\xc3\xa4 kukinnolta toiselle eik\xc3\xa4 laskeudu meden imemisen aikana hetkeksik\xc3\xa4\xc3\xa4n kukalle vaan lent\xc3\xa4\xc3\xa4 paikoillaan. Siirtyminen seuraavan kukinnon \xc3\xa4\xc3\xa4relle tapahtuu salamannopeasti. Ruokailupaikkanaan laji suosii runsaasti mett\xc3\xa4 eritt\xc3\xa4vi\xc3\xa4 kukkia kuten syreenej\xc3\xa4, jasmiineja ja tupakoita. Perhonen n\xc3\xa4ytt\xc3\xa4\xc3\xa4 muistavan hyv\xc3\xa4t mesipaikat ja palaa samalle paikalle p\xc3\xa4ivitt\xc3\xa4in suunnilleen samaan aikaan._NEWLINE_Parittelu kest\xc3\xa4\xc3\xa4 noin tunnin ja perhoset voivat lent\xc3\xa4\xc3\xa4 toisiinsa kiinnittynein\xc3\xa4. Naaras munii jopa 200 munaa ravintokasvin nupullaan olevien kukintojen joukkoon ja ennen yksitt\xc3\xa4isen munan munimista naaras tutkii tarkoin valitsemansa kasvin. T\xc3\xa4m\xc3\xa4n vuoksi muniminen tapahtuu usean p\xc3\xa4iv\xc3\xa4n aikana. Munat kuoriutuvat noin viikkoa my\xc3\xb6hemmin. Toukat sy\xc3\xb6v\xc3\xa4t ymp\xc3\xa4ri vuorokauden, eiv\xc3\xa4tk\xc3\xa4 ne piilottele edes ruokaillessaan p\xc3\xa4ivisin. Toukka kasvaa nopeasti, etenkin jos paikka on l\xc3\xa4mmin ja aurinkoinen. T\xc3\xa4ysikasvuisiksi toukat kasvavat parhailla paikoilla alle kuukaudessa kuoriutumisestaan. Pohjois-Euroopassa toukat ovat t\xc3\xa4ysikasvuisia elokuussa. Toukka koteloituu silkkisen kotelokopan sis\xc3\xa4lle maanpinnalle ravintokasvin tyvelle tai karikkeen joukkoon._NEWLINE_Useimmista muista kiit\xc3\xa4jist\xc3\xa4 poiketen etel\xc3\xa4np\xc3\xa4iv\xc3\xa4kiit\xc3\xa4j\xc3\xa4 on aikuistalvehtija. Vaikka se viett\xc3\xa4\xc3\xa4kin talven lepotilassa laji ei kuitenkaan kykene vaipumaan varsinaiseen diapaussiin ja vakituisen elinalueen ulkopuolella talvehtimista yritt\xc3\xa4v\xc3\xa4t yksil\xc3\xb6t yleens\xc3\xa4 menehtyv\xc3\xa4t.\n_START_SECTION_\nRavintokasvi\n_START_PARAGRAPH_\nToukka el\xc3\xa4\xc3\xa4 p\xc3\xa4\xc3\xa4asiassa mataroilla (Galium), erityisesti keltamataralla (Galium verum).'